b'\n_START_ARTICLE_\nColombias flag\n_START_PARAGRAPH_\nColombias flag blev officielt 26. november 1861. Den er en horisontal trikolore i gult, bl\xc3\xa5t og r\xc3\xb8dt. Den gule stribe er bredere end de andre og udg\xc3\xb8r halvdelen af flagets bredde. De to \xc3\xb8vrige striber udg\xc3\xb8r hver en fjerdedel af flagets bredde._NEWLINE_Den gule farve symboliserer guldet som Colombia havde f\xc3\xb8r den spanske kolonisering. Den bl\xc3\xa5 st\xc3\xa5r for havet. Den r\xc3\xb8de st\xc3\xa5r for blodet som blev spildt under befrielseskrigen mod Spanien. _NEWLINE_Flaget g\xc3\xa5r tilbage til flagene som blev f\xc3\xb8rt af Republikken Gran Colombia (1819\xe2\x80\x931831), Ny Granada (1831\xe2\x80\x931858) og Den grenadinske f\xc3\xb8deration (1858\xe2\x80\x931863). Colombias flag er i grundformen ligesom Ecuadors flag og benytter de samme farver som i Venezuelas flag. Forklaringen er at alle de tre flag har sit ophav i flaget for Republikken Gran Colombia. P\xc3\xa5 grund af ligheden med Ecuadors flag, har Colombias handelsflag og orlogsflag m\xc3\xa6rker i flaget for at undg\xc3\xa5 forveksling med nabolandets flag.\n_START_SECTION_\nHandelsflag\n_START_PARAGRAPH_\nHandelsflaget har en r\xc3\xb8dkantet bl\xc3\xa5 oval der er placeret i en ottetakket hvid stjerne. Denne skal minde om Republikken Gran Colombia, som omfattede omr\xc3\xa5der som i dag er blevet til staterne Colombia, Venezuela, Ecuador, Panama, samt dele af Costa Rica, Peru, Brasilien og Guyana. Handelsflaget blev indf\xc3\xb8rt 8. maj 1890.'